b'\n_START_ARTICLE_\nElias Uzamukunda\n_START_SECTION_\nKlupska karijera\n_START_PARAGRAPH_\nElias je 2009. privukao na sebe interes skauta francuskog Nantesa tijekom afri\xc4\x8dkog U20 prvenstva. Ubrzo je oti\xc5\xa1ao u klub na probu te je igrao za rezervni sastav ali u kona\xc4\x8dnici nije potpisao ugovor za Nantes._NEWLINE_Vrativ\xc5\xa1i se u domovinu igrao je za APR te je u sije\xc4\x8dnju 2010. ponovo oti\xc5\xa1ao na probu u Francusku, u AS Cannes. Tamo se uspio dokazati te je isti mjesec potpisao s klubom._NEWLINE_Uzamukunda je za Cannes debitirao 7. svibnja 2010. u prvenstvenoj utakmici protiv Troyesa gdje je u\xc5\xa1ao u igru kao zamjena. 9. studenog iste godine je zabio i prvi pogodak za klub protiv Cr\xc3\xa9teila. To je ujedno bio i pobjedni\xc4\x8dki gol za kona\xc4\x8dnih 1:0.\n_START_SECTION_\nReprezentativna karijera\n_START_PARAGRAPH_\nIgra\xc4\x8d je uz nastupe za seniore igrao i za U20 reprezentaciju na kontinentalnom juniorskom prvenstvu 2009._NEWLINE_Za A sastav je debitirao ve\xc4\x87 2006. na CECAFA Cupu protiv Tanzanije u \xc4\x8detvrtfinalu. Tada je u svojem reprezentativnom debiju zabio gol za 2:1. Nakon toga, igra\xc4\x8d je sa Ruandom nastupao u kvalifikacijama za SP 2010. u Ju\xc5\xbenoj Africi na koje se reprezentacija nije uspjela kvalificirati._NEWLINE_Uzamukunda tijekom 2010. nije nastupao za nacionalnu vrstu iako je nekoliko puta bio pozivan u nju.'